Peuter sterf in aanval op drie vroue(Argieffoto: pixabay) ŉ 22 maande oue meisie is dood nadat ŉ man, wat haar familie ken, die kind, haar ma en ouma in ŉ vertrek toegesluit en die huis toe aan die brand gesteek het. Kapt. Nqobile Gwala, polisiewoordvoerder in KwaZulu-Natal, het gesê die drie was Woensdag by hul huis in KwaNuyswa toe die man daar aangekom het. “Die verdagte het ŉ vyfliterkan met petrol by hom gehad en het dit in die huis uitgegooi waar die slagoffer saam met haar familielede was. Hy het hulle in die huis toegesluit en dit aan die brand gesteek,” het Gwala gesê. Die drie is beseer maar kon ontsnap. Hulle is na ŉ hospitaal vir behandeling geneem waar die dogtertjie later weens haar brandwonde dood is. Die verdagte het hom dieselfde dag nog aan die polisie oorgegee. Hy verskyn na verwagting Vrydag in die Izingolweni-landdroshof op aanklag van moord en poging tot moord.